Diari Oficial de la Generalitat Valenciana


Sumari del DOGV 4012, del 01-06-2001 (2001/5223)

RESOLUCIÓ de 28 de maig de 2001, del secretari general de Presidència, per la qual es convoquen ajudes a projectes de cooperació internacional al desenvolupament que realitzen organitzacions no governamentals per al desenvolupament (ONGD), d'acord amb la delegació establerta a l'article 3, c) del Decret 13/1999, de 30 de juliol, del president de la Generalitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4012

Data del DOGV
:   01-06-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/5223


Data del document
:   28-05-2001

Organisme emissor
:   Presidència de la Generalitat

Tipus de document
:   Resolució

Descriptors 

:   * cooperació internacional
    * ajuda al desenvolupament
    * Amèrica Llatina
    * Magreb
    * suport econòmic
    * organització no governamental
    * ajuda pública

RESOLUCIÓ de 28 de maig de 2001, del secretari general de Presidència, per la qual es convoquen ajudes a projectes de cooperació internacional al desenvolupament que realitzen organitzacions no governamentals per al desenvolupament (ONGD), d'acord amb la delegació establerta a l'article 3, c) del Decret 13/1999, de 30 de juliol, del president de la Generalitat Valenciana. [2001/X5223]
  
D'acord amb el que estableix el Decret 201/1997, d'1 de juliol, del Govern Valencià (DOGV núm. 3.036), sobre Regulació de les bases per a la cooperació internacional al desenvolupament i del règim específic de transferència de fons destinats a la cooperació amb països en vies de desenvolupament.
  
A la vista de la proposta que la Comissió Executiva ha realitzat per a l'aplicació del Programa de Cooperació amb Països en Vies de Desenvolupament i oït el seu Consell Assessor.
  
Fent ús de les facultats que em confereix l'article 3 del Decret 13/1999, de 30 de juliol, del president de la Generalitat Valenciana, sobre delegació de competències, així com l'article 47 de la Llei d'Hisenda Pública de la Generalitat Valenciana, Text Refós aprovat per Decret Legislatiu de 26 de juny de 1991, del Consell de la Generalitat Valenciana, per delegació del president de la Generalitat Valenciana, resolc:
  
Article 1. Objecte de la convocatòria
  
1. Es convoquen ajudes a organitzacions no governamentals per al desenvolupament (ONGD), per al cofinançament de projectes de cooperació a desplegar als països en vies de desenvolupament.
  
2. No es consideren inclosos en la convocatòria els projectes que tinguen com a objecte l'ajuda humanitària ni els de caràcter assistencial que no puguen assegurar la seua viabilitat quan cessen el finançament extern.
  
Article 2. Crèdit pressupostari
  
Les ajudes concedides en virtut d'aquesta convocatòria seran sufragades a càrrec de la línia de subvenció amb codi comptable T2324, del Programa 134.10, Cooperació Internacional al Desenvolupament, del Pressupost de la Generalitat Valenciana per a 2001, per un import global màxim de 9.348.566.949 PTA (6.010.121,043 euros).
  
Article 3. Experiència prèvia de l'ONGD que sol·licita la subvenció
  
Les ONGD que sol·liciten la subvenció hauran d'acreditar la seua experiència en la realització d'aquest tipus de projectes mitjançant l'aportació de documents justificatius de l'execució, individualment o en agrupació amb altres ONGD, de sis projectes de cooperació en països en vies de desenvolupament.
  
En el cas d'agrupació d'ONGD, hi haurà prou que la que actua com a responsable del projecte acredite aquesta experiència prèvia.
  
Aquelles entitats que ja hagueren rebut subvencions en anteriors convocatòries d'ajudes del programa de Cooperació de la Generalitat Valenciana a projectes de cooperació al desenvolupament, estan exemptes de l'acreditació de l'experiència prèvia.
  
Article 4. Criteris prioritaris per a la selecció de projectes
  
Per a aquesta convocatòria s'estableixen les prioritats següents:
  
A) Prioritats geogràfiques:
  
1. Iberoamèrica.
  
2. Països àrabs del nord d'Àfrica i d'Orient Mitjà
  
3. Àfrica Subsahariana
  
B) Prioritats sectorials
  
1. Suport al desenvolupament econòmic sostenible, en especial al medi rural
  
2. Educació primària i formació i capacitació de recursos humans
  
3. Inversió en infrastructures bàsiques, en especial, les relatives a aigua i sanejament
  
4. Sanitat i salut bàsica
  
5. Promoció del respecte als drets humans i de l'enfortiment del sistema democràtic
  
6. Promoció de la protecció i millora de la qualitat del medi ambient i d'un aprofitament turístic compatible
  
C) Prioritats relatives als beneficiaris del projecte
  
Projectes amb un nombre més gran de beneficiaris i aquells els beneficiaris dels quals estiguen inclosos en algun dels col·lectius següents:
  
1. Dones
  
2. Infància i Joventut
  
3. Comunitats indígenes
  
4. Refugiats i desplaçats i/o en procés de retorn.
  
D) No obstant això, també tindran prioritat:
  
1. Aquells projectes presentats per entitats que tinguen implantació d'estructura suficient de l'ONGD al territori de la Comunitat Valenciana, amb els requisits que exigeix l'article 5, d) del Decret 201/1997, de Bases de Cooperació, al manteniment de la comptabilitat, documentació i cogestió del projecte.
  
2. Projectes el major percentatge de la subvenció rebuda dels quals, i en conseqüència, del cost total, vaja destinat al país en vies de desenvolupament on es porte a terme l'execució del projecte.
  
3. Projectes incardinats en plans integrals de desenvolupament.
  
4. Projectes presentats per agrupacions d'entitats.
  
5. Aquells projectes que contemplen la realització d'una auditoria externa que es presentarà a l'acabament al costat de l'informe final. Aquesta auditoria haurà de contemplar en tot cas el grau de compliment d'objectius i la justificació econòmica de la despesa.
  
6. Els projectes presentats per aquelles entitats que aporten una auditoria externa de comptes sobre els resultats de la seua gestió en l'últim any
  
7. Els projectes en què es demostre una elevada implicació financera de l'entitat sol·licitant, traduïda en el seu propi percentatge de finançament.
  
8. Els projectes les despeses d'administració dels quals siguen inferiors al percentatge màxim admissible.
  
Article 5. Requisits tècnics del contingut dels projectes
  
El contingut dels projectes haurà d'incloure:
  
1. Identificació i formulació precises, amb objectius clars i realistes.
  
2. Calendari detallat d'accions, amb determinació de l'exercici pressupostari en què es desenvoluparà cadascuna d'elles, en el cas de projectes que abasten més d'un exercici.
  
3. Desglossament pressupostari detallat que distingisca els costos imputats a cada exercici pressupostari.
  
4. Estudi de viabilitat econòmica, social i administrativa de l'acció després del cessament del finançament extern. En el cas de construcció d'habitatges o infrastructures, s'haurà d'incloure un document de conformitat de les autoritats locals.
  
5. Criteris o indicadors que permeten mesurar el grau de realització dels objectius fixats.
  
6. Implicació en el projecte de les entitats que actuen com a contrapart al país receptor i, si és procedent, participació dels propis beneficiaris en el disseny, execució i avaluació de l'activitat.
  
7. Identificació exacta i detallada de les fonts de finançament complementàries de la subvenció de la Generalitat Valenciana.
  
8. Memòria econòmica i pla de finançament, elaborats d'acord amb el que estableixen els articles 6, 7, 8 i 10.7.b) del Decret 201/1997, d'1 de juliol, del Govern Valencià (DOGV núm. 3.036), on s'identifiquen els recursos necessaris, el nombre d'unitats de cada recurs, el preu per unitat, en la moneda local i en pessetes i l'import total.
  
9. Factures proforma acreditatives dels costos per unitat dels recursos a utilitzar. En el cas que, de manera excepcional, no puga disposar-se de factures proforma respecte d'algun concepte de despesa, haurà de presentar-se un informe justificatiu d'aquesta impossibilitat. A l'informe d'avaluació tècnica del projecte es valorarà la suficiència d'aquesta justificació i, si es considera que la impossibilitat no ha quedat acreditada, podrà demanar-se a l'entitat sol·licitant que esmene la falta de la documentació en qüestió.
  
10. Documentació acreditativa de la titularitat i règim de propietat dels immobles vinculats al projecte, així com del seu valor.
  
11. Documentació acreditativa del valor de les contribucions en espècie dels socis locals, de les quals només seran admissibles les relatives a terrenys, personal i autoconstrucció d'habitatge.
  
12. Informe i documentació justificativa de la quantia de les despeses indirectes que s'imputen al projecte.
  
Article 6. Avaluació dels projectes
  
1. Els projectes que complisquen els requisits tècnics anteriors, seran avaluats de conformitat amb el que disposa l'article 12 del Decret 201/1997, d'1 de juliol, del Govern Valencià (DOGV núm. 3.036).
  
2. La Comissió Executiva valorarà l'adaptació dels projectes als criteris establerts al Decret 201/1997, d'1 de juliol, del Govern Valencià (DOGV núm. 3.036) i a les prioritats definides en aquesta resolució de convocatòria i realitzarà la seua selecció entre aquells que considere de major interès.
  
3. La comissió utilitzarà, com a element de deliberació, els informes d'una entitat externa, contractada a l'efecte per a realitzar una primera avaluació tècnica dels projectes presentats.
  
4. En els casos d'entitats que ja hagen rebut subvencions del programa de cooperació valencià i als efectes d'avaluar la capacitat gestora de l'entitat sol·licitant, la Comissió Executiva podrà incloure entre els seus criteris de valoració la consideració d'un informe tècnic elaborat per la Direcció General de Cooperació al Desenvolupament. Aquest informe reflectirà el grau de compliment per cada entitat de les obligacions que provenen de la recepció de subvencions a projectes en curs, en especial pel que fa a la presentació de la documentació exigida i el compliment de terminis.
  
5. La inclusió del criteri de valoració recollit en aquest apartat es realitzarà sense perjudici del control, per la Direcció General de Cooperació al Desenvolupament, de l'estricte compliment dels requisits recollits en l'apartat h i l'apartat i de l'article 5 del Decret 201/1997, d'1 de juliol, del Govern Valencià (DOGV núm. 3.036).
  
6. A fi d'aconseguir una major redistribució de les ajudes entre les ONGD valencianes i una major concentració dels esforços de cada una d'elles en un menor nombre de projectes a gestionar, es limitarà a dos el nombre de projectes subvencionats per aquesta convocatòria i per a cada entitat sol·licitant.
  
Article 7. Termini de presentació de les sol·licituds i nombre màxim de projectes a presentar
  
El termini de presentació de sol·licituds serà de 30 dies hàbils a comptar des de l'endemà de la publicació d'aquesta resolució al Diari Oficial de la Generalitat Valenciana. En el cas que l'últim dia del termini fora inhàbil, el termini s'entendrà prorrogat al primer dia hàbil següent, conforme al que disposa l'article 48.3 de la Llei 30/1992, de Règim Jurídic de les Administracions Públiques i del Procediment Administratiu Comú.
  
El lloc de presentació de les sol·licituds serà preferentment la Direcció General de Cooperació al Desenvolupament, sítia al carrer de Juristes, 10 (València 46441) i, alternativament, qualsevol dels llocs que estableix l'article 38.4 la Llei 30/1992, de Règim Jurídic de les Administracions Públiques i del Procediment Administratiu Comú.
  
Cada entitat podrà presentar un màxim de tres projectes per a aquesta convocatòria. Aquesta limitació regirà tant per a projectes presentats per entitats de forma individual com en el cas d'agrupacions d'entitats.
  
Article 8. Percentatge de cofinançament i quantia de les subvencions
  
1. La participació financera de la Generalitat Valenciana en els projectes serà, com a màxim, del 80% del cost total del projecte.
  
2. El percentatge de cofinançament d'un projecte quedarà fixat en el moment de l'aprovació de la quantia de la subvenció i respondrà a la relació entre aquesta i el cost total del projecte que apareix en el formulari d'identificació original o, si és procedent, reformulat. Si després de l'efectiva execució del projecte el cost total real resultara ser inferior al previst en un principi, la subvenció serà objecte de minoració, de manera que el percentatge de cofinançament de la Generalitat Valenciana es mantinga inalterat.
  
3. Els projectes que hagen superat l'avaluació tècnica, podran ser subvencionats pel 100% de l'import sol·licitat, i es concediran les ajudes per ordre de puntuació de major a menor fins a l'esgotament dels fons previstos en aquesta convocatòria.
  
4. Pel que fa a les entitats subvencionades, la concessió de les ajudes no superarà en el seu conjunt el 10% del total dels fons previstos per a aquesta convocatòria.
  
Article 9. Formulari de sol·licitud i documents que han d'acompanyar-lo
  
1. Per a tenir accés a les ajudes objecte d'aquesta convocatòria caldrà complimentar, en tots els seus extrems, el formulari d'identificació del projecte que figura com annex I d'aquesta resolució. Aquest formulari haurà de ser presentat en paper en dos exemplars i en disquet, i haurà de complimentar-se en la seua totalitat. La falta de compliment d'algun dels apartats del formulari i la seua no-esmena, impedirà l'avaluació tècnica del projecte.
  
2. Així mateix, conforme al que estableixen els articles 33 de la Llei 23/1998, de 7 de juliol, de Cooperació Internacional, i 2 del Real Decret 993/1999, d'11 de juny, pel qual s'aprova el Reglament del Registre d'Organitzacions No Governamentals de Desenvolupament adscrit a l'Agència Espanyola de Cooperació Internacional, s'haurà de presentar un certificat acreditatiu de la inscripció en aquest registre. Quedaran exemptes d'aquest requisit les entitats que hagueren resultat subvencionades en la convocatòria anterior a aquesta, les quals hauran d'aportar un certificat del secretari amb el vistiplau del president de l'entitat, acreditant que aquesta continua inscrita i que no han variat les condicions de la seua inscripció.
  
3. A més, caldrà acompanyar la sol·licitud amb els documents que s'enumeren en l'annex II d'aquesta resolució i s'hauran de presentar en dos exemplars. La falta de dades en alguna de les carpetes, de la justificació de la dita falta, o la falta de la còpia impediran l'avaluació tècnica del projecte, si no s'han esmenat els defectes dins del termini concedit per a això.
  
Article 10. Subvenció de despeses indirectes
  
Per a poder imputar despeses indirectes a la subvenció de la Generalitat Valenciana, les entitats hauran d'aportar:
  
a) En cas d'imputació de lloguers de la seu de l'entitat, contracte d'arrendament al seu nom.
  
b) En cas imputació de despeses de comunicacions i energia elèctrica, contracte de subministrament a nom de l'entitat.
  
c) En cas d'imputació de despeses per la compra d'equipament, únicament podran imputar l'amortització de dits béns, no el seu import total.
  
Article 11. Resolució del procediment
  
1. La Comissió Executiva, d'acord amb el que estableix l'article 12, del Decret 201/1997, formularà una proposta de resolució de la convocatòria en un termini màxim de dos mesos, comptats a partir de la data de publicació de la corresponent convocatòria en el Diari Oficial de la Generalitat Valenciana.
  
2. El secretari general de la Presidència, resoldrà, per delegació, la concessió de cada una de les subvencions en un termini màxim de dos mesos des de cada proposta de la comissió. La resolució de la sol·licitud, que posarà fi a la via administrativa, serà notificada a l'interessat, d'acord amb el que disposa l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, de modificació de l'anterior, en el termini màxim de cinc mesos des de la data de publicació de la convocatòria en el Diari Oficial de la Generalitat Valenciana. El silenci administratiu tindrà efecte denegatori.
  
3. La resolució per la qual es concedisquen o deneguen les subvencions, es publicarà en el Diari Oficial de la Generalitat Valenciana.
  
Article 12. Reformulació del projecte
  
1. En el cas que la subvenció concedida siga inferior a la quantitat sol·licitada, l'entitat responsable del projecte haurà de presentar, durant el mes següent a la publicació de la resolució de la convocatòria, una reformulació pressupostària del projecte inicial que l'ajuste a la quantitat finalment subvencionada per la Generalitat Valenciana.
  
2. La contribució financera externa, sota qualsevol de les formes previstes en l'article 7 del Decret 201/1997, d'1 de juliol, del Govern Valencià (DOGV núm. 3.036), es podrà ajustar proporcionalment a la reducció de la subvenció. En cap cas aquest ajustament podrà implicar un increment del percentatge de cofinançament de la Generalitat Valenciana respecte del qual apareixia en el projecte inicial.
  
3. Si no es presenta la reformulació pressupostària del projecte en el termini dalt indicat, s'entendrà que l'entitat beneficiària renuncia a la subvenció concedida.
  
Article 13. Inici de l'execució i lliurament anticipat de fons
  
1. Una vegada aprovada la subvenció, l'entitat beneficiària haurà de presentar davant de la Direcció General de Cooperació al Desenvolupament, en el termini de 10 dies a partir de la publicació de la resolució de concessió en el Diari Oficial de la Generalitat Valenciana, la fitxa de manteniment de tercers, en què constarà el compte bancari on hagen de rebre la transferència. Haurà d'obrir-se compte independent per a cada projecte subvencionat. La no-presentació en termini de la fitxa de manteniment s'entendrà com a renuncia de l'entitat beneficiària a la subvenció concedida.
  
2. En el mateix termini i amb la mateixa conseqüència, en cas d'incompliment, l'entitat beneficiària haurà de comunicar la data d'inici de l'execució del projecte, data a partir de la qual s'iniciarà el còmput del termini previst pel beneficiari en el formulari d'identificació del projecte.
  
3. Rebuda la comunicació de la data d'inici i la fitxa de manteniment de tercers, l'administració tramitarà el lliurament del 100% de la subvenció concedida.
  
4. L'administració es reserva la facultat de requerir en qualsevol moment garantia real o personal a l'entitat beneficiària si circumstàncies objectives així ho justifiquen.
  
Article 14. Informes semestrals i justificació anual
  
1. Les entitats hauran de presentar, per cada projecte subvencionat, un informe semestral sobre la seua marxa d'execució.
  
2. Amb els informes semestrals segon, quart i sisè, si fa el cas, les entitats hauran de presentar una justificació de les despeses realitzades durant l'any corresponent d'execució del projecte. Si aquesta justificació es considera satisfactòria, s'entendrà com a justificada la despesa corresponent i no caldrà tornar a justificar-la en presentar l'informe final, on únicament s'haurà de presentar la justificació corresponent a l'últim període semestral o anual d'execució del projecte.
  
Article 15. Final del projecte, informe final i justificació de les despeses
  
1. Els projectes es consideraran finalitzats una vegada transcorregut el termini d'execució previst en el formulari d'identificació del projecte. El termini per a la presentació de l'informe final i la justificació de les despeses serà de tres mesos a partir de la data d'acabament del projecte i tota la documentació haurà de presentar-se en dos exemplars, bé acompanyant l'original i dues còpies per a la seua compulsa o bé acompanyant dues còpies degudament compulsades per notari o fedatari públic.
  
2. L'informe final del projecte haurà d'anar acompanyat dels documents següents :
  
a) Informe del soci local sobre les repercussions del projecte
  
b) Balanç resum de les activitats subvencionades
  
c) Document bancari justificatiu del canvi de divises realitzat, on conste el tipus de canvi practicat
  
d) Compte justificatiu de les despeses
  
e) Factures que donen suport al compte anterior
  
3. Les factures presentades hauran de complir amb els requisits exigits per la legislació del país on s'hagen adquirit els béns o prestat els serveis, per a o pel beneficiari de la subvenció i, en tot cas, inclouran:
  
a) nom, cognoms, denominació social, domicili i número d'identificació fiscal (si és procedent) de l'expedidor i del destinatari
  
b) descripció de l'operació i contraprestació total
  
c) lloc i data d'emissió
  
4. S'haurà d'expedir i lliurar la factura pels pagaments anteriors a la realització de l'operació. En la corresponent factura es farà una indicació expressa de tal circumstància.
  
5. Els documents originals justificatius de la despesa hauran de presentar-se a la Direcció General de Cooperació al Desenvolupament, perquè es comprove que en ells consta la diligència relativa a la seua afectació, total o parcial, al projecte subvencionat.
  
6. En cas que la contrapart local no puga desprendre's d'algun document justificatiu de la despesa, haurà de presentar en un informe motivant aquesta impossibilitat. En aquest cas caldrà una fotocòpia del document confrontada pel notari o per un funcionari de l'ambaixada o consolat espanyol, el qual ha de donar fe expressament que, a l'original del document, s'ha fet constar de mode fefaent que aquesta despesa ha sigut subvencionada per la Generalitat Valenciana, totalment o parcial, en la quantia que s'especifique.
  
7. Si la justificació de la despesa no arriba a la totalitat de la quantia subvencionada o si es donara la circumstància descrita a l'article 8.2 d'aquesta resolució, l'administració iniciarà el corresponent procediment de minoració de la subvenció concedida.
  
Article 16. Modificació del projecte i ampliacions de termini
  
1. Qualsevol modificació del contingut del projecte, tal com ve definit en el formulari d'identificació, que afecte els apartats de pressupost, finançament del projecte i anualitats (fulls 8 i 9) haurà de ser prèviament autoritzada per la Direcció General de Cooperació al Desenvolupament.
  
2. No s'admetran modificacions que suposen un increment de les partides de despeses administratives. Tampoc no s'admetran modificacions que suposen el trasllat de despeses subvencionades d'un exercici pressupostari a un altre, quan la quantia d'aquesta modificació supere, per si sola o acumulada amb altres anteriorment autoritzades, el 10% del total de la subvenció concedida.
  
3. El termini d'execució del projecte i els terminis de presentació de la justificació de despeses d'una anualitat i el de remissió de l'informe final només podran ser ampliats si ho autoritza la Direcció General de Cooperació al Desenvolupament, amb la sol·licitud prèvia de l'entitat beneficiària, d'acord amb el que disposa l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener de modificació de l'anterior.
  
4. L'entitat beneficiària haurà de presentar la sol·licitud d'ampliació, degudament motivada, amb antelació a la data de venciment del termini, conforme el que disposa l'article 49.3 de la llei citada en el paràgraf anterior. Aquesta antelació serà, en el cas del termini d'execució, d'un mes previ a l'arribada de la data de fi de l'execució i s'aplicarà el mateix criteri en el cas d'informe final.
  
5. Si 10 dies abans de la data prevista inicialment com de fi de l'execució o de la data límit per a justificar o presentar l'informe final, l'administració no haguera denegat expressament la sol·licitud d'ampliació, aquesta s'entendrà autoritzada per silenci positiu.
  
Article 17. Revocació i reintegrament de les subvencions
  
1. L'administració, si existiren motius fundats per a suposar que el projecte de cooperació està incorrectament executat, d'acord amb el que disposa l'article 26 del Decret 201/1997, podrà:
  
a) Suspendre provisionalment el desenvolupament de l'acció fins que se supervise l'execució del projecte, a menys que l'entitat consolide la devolució dels fons percebuts.
  
b) Revocar, prèvia audiència de l'entitat interessada, la resolució de concessió.
  
2. Igualment, i conforme al que estableix l'article 27 del citat Decret 201/1997, l'entitat beneficiària de la subvenció haurà de reintegrar la quantitat rebuda i abonar l'interès de demora des del moment del pagament de la subvenció en els supòsits previstos en l'article 47.9 del Decret Legislatiu de 26 de juny de 1991, del Govern Valencià, pel qual es va aprovar el text refós de la Llei d'Hisenda Pública de la Generalitat Valenciana.
  
Article 18. Difusió de l'origen de les subvencions
  
Les entitats que reben aquestes ajudes hauran de donar difusió a l'origen de la subvenció i incorporar de forma visible el logotip de la Cooperació al Desenvolupament de la Generalitat Valenciana en tot el material escrit de difusió o de publicitat que tinga qualsevol relació amb el projecte subvencionat. Quan les entitats beneficiàries de la subvenció exhibisquen el seu propi logotip, el de la Generalitat Valenciana haurà de figurar amb la mateixa grandària i en les mateixes condicions de visibilitat.
  
València, 28 de maig de 2001.- El secretari general (per delegació art. 3, Decret 13/1999): Vicente Gomis Cerdán.
  
ANNEX II
  
DOCUMENTACIÓ QUE HA D'ACOMPANYAR EL FORMULARI D'IDENTIFICACIÓ DEL PROJECTE
  
CONVOCATÒRIA DE DESENVOLUPAMENT
  
Notes:
  
La documentació haurà de presentar-se en tres carpetes, corresponents a cadascun dels apartats A, B i C. En cada carpeta constarà la seua denominació (p.ex.: carpeta A: certificats).
  
Les carpetes contindran els documents ordenats d'acord amb el número que se'ls atribueix en aquest llistat, número que haurà d'assenyalar-se a l'angle superior dret del document.
  
Es presentaran en dos exemplars els documents de la carpeta C
  
Si l'entitat presenta diversos projectes a qualsevol de les convocatòries només tindrà obligació de presentar aquesta documentació per una sola vegada, fent constar la referència del projecte en què es troben els ja presentats. El certificat núm. 4 farà esment exprés de tots els projectes presentats.
  
S'eximeix de la presentació del document 6 les entitats que amb anterioritat hagen rebut subvencions de la Conselleria de Presidència en la convocatòria d'ajudes a projectes de cooperació al desenvolupament
  
CARPETA A: CERTIFICATS
  
1. Agència Espanyola de Cooperació Internacional. Document de presentació obligatòria per a ONGD.
  
a) Certificat acreditatiu de la inscripció en el Registre d'Organitzacions No Governamentals, adscrit a l'Agència Espanyola de Cooperació Internacional, en què conste la seu que dispose l'ONGD a la Comunitat Valenciana.
  
b) En el cas d'entitats que ja van ser subvencionades en la convocatòria anterior i les condicions d'inscripció de la qual no hagen variat, aportaran el certificat a què es refereix el punt 4 c). En cas d'haver-hi alguna variació, hauran d'aportar el certificat corresponent.
  
2. Certificats acreditatius d'estar al corrent de les obligacions tributàries:
  
a) Certificat acreditatiu d'estar al corrent en el compliment de les obligacions tributàries estatals.
  
b) Certificat acreditatiu d'estar al corrent en el compliment de les obligacions tributàries autonòmiques.
  
3. De l'Institut Nacional de la Seguretat Social:
  
Certificat acreditatiu d'estar al corrent en el compliment de les obligacions amb la Seguretat Social o bé de no tenir donat d'alta cap treballador
  
4. Certificat del secretari, amb el vist-i-plau del president, relatiu a:
  
a) Acord de sol·licitar la subvenció.
  
b) Aprovació de la gestió de l'any anterior pel patronat o assemblea general.
  
c) Declaració que les condicions d'inscripció de l'entitat en el Registre de l'Agència Espanyola de Cooperació Internacional no han variat des que es realitzà aquesta. En cas contrari, hauran d'aportar de nou el certificat corresponent.
  
d) Declaració de posseir una seu oberta a nom de l'entitat a la Comunitat Valenciana.
  
e) Acord pel qual, en cas d'agrupació de diverses entitats per a presentar el projecte, es designa a la que actuarà com a representant del grup davant l'administració.
  
f) Compromís d'aportar, mitjançant el cofinançament previst a l'article 7 del Decret 201/1997, d'1 de juliol, del Govern Valencià (DOGV núm. 3036), la diferència entre el cost total del projecte i la subvenció de la Generalitat Valenciana
  
g) Compromís de comunicar a la Direcció General de Cooperació al Desenvolupament qualsevol finançament que reba el projecte, procedent de qualsevol ens públic o privat, especificant la quantia exacta de l'aportació.
  
h) Compromís que l'entitat no portarà a terme, en l'àmbit d'execució del projecte presentat, cap acció que poguera resultar contradictòria amb la política exterior d'Espanya i igualment el compromís que l'ONGD no realitzarà cap acció que puga resultar contradictòria amb els objectius de la Generalitat Valenciana.
  
i) Certificat en què consten el nombre de socis, tant a la Comunitat Valenciana com a Espanya.
  
j) Compromís de donar difusió de l'origen de la subvenció i d'incorporar, en tot cas i de forma visible, el logotip de la Generalitat Valenciana
  
k) Declaració per la qual s'afirme que l'entitat no ha sigut objecte d'un procediment de reintegrament de subvencions públiques, per causes a ella imputables.
  
CARPETA B: DESCRIPCIÓ DE L'ENTITAT SOL·LICITANT
  
5. Targeta d'identificació fiscal de l'entitat sol·licitant (fotocòpia compulsada per l'administració)
  
6. Diari oficial o qualsevol altre document oficial , aliè a l'entitat, que acredite l'experiència de l'entitat sol·licitant en l'execució de sis projectes de cooperació a països en vies de desenvolupament (fotocòpies compulsades per l'administració)
  
7. Memòria d'activitats de l'entitat sol·licitant que, en cas d'associacions o fundacions, haurà d'estar compulsada pel registre on estiguen inscrites. En la memòria constaran:
  
a) activitats realitzades durant l'últim any natural anterior a la convocatòria.
  
b) estat comptable i ingressos de l'exercici 2000, que inclourà un balanç d'operacions i fonts de finançament.
  
c) nom dels directius i membres del patronat o òrgan col·legiat equivalent. Data del seu nomenament i el seu sistema d'elecció.
  
8. Memòria d'activitats conjuntes anteriors de les entitats sol·licitants, en cas de presentació del projecte per una agrupació.
  
9. Organigrama de l'entitat sol·licitant a la Comunitat Valenciana i nom, dedicació i titulació del personal responsable de la gestió administrativa i econòmica del projecte (formulació, seguiment i control). Designació de la persona que actuarà de contacte davant de l'administració per a aquests temes.
  
CARPETA C: DESCRIPCIÓ DEL PROJECTE
  
10. Descripció del projecte
  
10.1 Descripció detallada del projecte.
  
10.2 Història o origen de la iniciativa del projecte.
  
10.3 Situació de què es parteix.
  
10.4 Anàlisi d'alternatives i justificació de l'acció elegida.
  
10.5 Lògica d'intervenció.
  
a) Objectius: General i específics.
  
10.6 Indicadors o mesures quantitatives, objectivament verificables, del compliment dels objectius.
  
a) Indicador d'objectius relacionats per ordre.
  
b) Relació d'activitats que es portaran a terme per a complir els objectius en relació amb els objectius anteriorment enumerats.
  
c) Resultats de l'acció en relació amb els objectius esmentats.
  
10.7 Matriu de planificació
  
10.8 Cronograma.
  
10.9 Localització (plans, mapes, vies d'accés).
  
10.10 Recursos humans i materials de l'entitat sol·licitant i de la contrapart local.
  
10.11 Estudi de viabilitat/sostenibilitat del projecte:
  
a) Estudi general de viabilitat i sostenibilitat.
  
b) Polítiques de suport.
  
c) Aspectes institucionals.
  
d) Aspectes socioculturals.
  
e) Enfocament de gènere.
  
f) Factors tecnològics.
  
g) Factors mediambientals.
  
h) Factors econòmics financers.
  
i) Gestió posterior al terme del projecte i propietat dels béns adquirits.
  
j) Implicació dels beneficiaris.
  
11. Memòria econòmica del projecte, conforme al que estableixen els articles 6, 7 i 8, del Decret 201/1997, d'1 de juliol, del Govern Valencià (DOGV núm. 3036). Aquesta memòria haurà d'adaptar-se als conceptes de despeses contingudes en el formulari d'identificació del projecte i descrites a l'article 4t de la Resolució de 26 de maig de 1997, de la SECIPI, sobre justificació i control de la despesa.
  
a) Pressupost detallat al màxim.
  
b) Costos en moneda local i en pessetes, com també indicació de la moneda intermèdia.
  
c) La memòria tindrà un pla de finançament.
  
12. Relació del personal laboral i voluntari de l'entitat sol·licitant que participarà en l'execució del projecte i dades identificadores de dit personal: nom, DNI (o equivalent del país en vies de desenvolupament) i lloc o funció en l'organització. Idèntica relació respecte del personal de la contrapart local.
  
13. Descripció de la contrapart local: naturalesa jurídica, fins de l'entitat, localització i àmbit geogràfic d'actuació, mitjans materials, experiència i activitats prèvies, vincles amb l'entitat sol·licitant, implicació en el projecte, relació amb els beneficiaris de l'acció. Aportació d'estatuts de la contrapart.
  
14. Factures proforma en què es basen els costos descrits en la memòria. Cada una de les factures apareixerà subnumerada, d'acord amb una relació que s'hi adjuntarà. En cas d'impossibilitat de presentació de factures proforma, d'acord amb l'article 5.9, es farà un informe justificatiu d'aquesta impossibilitat.
  
15. Informe i documentació justificativa de la quantia de les despeses indirectes que s'imputen al projecte.
  
d) En cas d'imputació de lloguers de la seu de l'entitat, contracte d'arrendament al seu nom.
  
e) En cas d'imputació de despeses per subministrament elèctric, línies telefòniques, etc. hauran d'aportar el contracte subscrit per a la prestació d'aquests serveis a nom de l'entitat.
  
f) En cas d'imputació de despeses per la compra d'equipament, únicament podran imputar l'amortització de dits béns, no el seu import total.
  
16. Documentació acreditativa del valor de les contribucions en espècie del soci local.
  
a) Certificat del registre o autoritat competent que certifique el valor real de les espècies.
  
b) Si es tracta de mà d'obra, han d'aportar els salaris mitjans de la classificació laboral que es tracte.
  
17. Documentació acreditativa de la titularitat i règim de propietat dels immobles vinculats al projecte. (Només si n'hi haguera)
  
a) Certificat del registre o autoritat competent en què conste el valor de l'immoble o solar edificable aportat.
  
b) Certificat del registre o autoritat competent que acredite la propietat.
  
c) Compromís per part de l'entitat de la cessió dels immobles vinculats al projecte, bé als beneficiaris, bé a la contrapart local (segons procedisca).
  
NOTA: L'ompliment d'aquesta carpeta és obligatori en totes les seues parts. Si al final del termini d'esmena no s'hagueren completat totes les dades exigides, no es procedirà a l'avaluació tècnica del projecte incomplet.